SET บ่ายซึมต่อ-แนะซื้อสะสม รอตัวเลข GDP Q1/58 สัปดาห์หน้า
SET บ่ายซึมต่อ-รอตัวเลข GDP Q1/58 แนะซื้อสะสม หากมีแรงซื้อเข้ามาอาจช่วยดันดัชนีทะลุ 1,504 จุด และ 1,509 จุด เป็นแนวต้าน โดยแนวรับ 1,490 และ 1,485 จุด
15 พ.ค. 2558

นายเกียรติก้อง เดโช นักกลยุทธ์ บล.ซีไอเอ็มบี (ประเทศไทย) เปิดเผยถึงตลาดหุ้นไทยเช้านี้แกว่งแคบในแดนบวกและลบ เนื่องจาก ตลาดเจอแรงกดดันจากตัวเลขอัตราการขยายตัวเศรษฐกิจ (GDP) ไตรมาส 1/58 ที่สำนักงานคณะกรรมการเศรษฐกิจและสังคมแห่งชาติ (สภาพัฒน์) จะประกาศในวันที่ 18 พ.ค. แต่เชื่อว่าจะไม่ได้รับผลกระทบมากนัก ซึ่งวันนี้ตลาดไร้ปัจจัยหนุน อีกทั้งตลาดภูมิภาคยังเจอแรงขายออกมา แม้ว่าดัชนีหุ้นดาวโจนส์จะปรับขึ้นแรง
แนวโน้มการลงทุนบ่ายนี้  คาดว่าดัชนีหุ้นไทยจะมีแรงซื้อเข้ามา หลังจากดัชนีปรับลงไปถึงจุดหนึ่ง ซึ่งปกติจะมีแรงซื้อเข้ามาพยุง โดยเฉพาะกลุ่มพลังงานและแบงก์บางตัวที่ขณะนี้ปัจจัยลบลดลง และมีแนวโน้มค่อนข้างกระเตื้องขึ้นเรื่อยๆ มองว่าตอนนี้เป็นช่วงสะสมหุ้นมากกว่า
นอกจากนี้ อาจมีแรงกดกันจากทริกเกอร์ฟันด์ที่ต้องการกดราคาหุ้นให้ต่ำลงเพื่อเข้ามาซื้อทำกำไร แต่เชื่อว่าแรงซื้อส่วนใหญ่จะเกิดขึ้นในสัปดาห์หน้า ภาคบ่ายหากมีแรงซื้อเข้ามาอาจช่วยดันดัชนีทะลุ 1,504 จุด และ 1,509 จุด เป็นแนวต้าน แนวรับ 1,490 และ 1,485 จุด
 
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
TRUE มูลค่าการซื้อขาย 1,596.41 ล้านบาท ปิดที่ 11.70 บาท เพิ่มขึ้น 0.20 บาท
ADVANC มูลค่าการซื้อขาย 890.89 ล้านบาท ปิดที่ 235.00 บาท ลดลง 2.00 บาท
CPALL มูลค่าการซื้อขาย 604.33 ล้านบาท ปิดที่ 46.00 บาท เพิ่มขึ้น 1.25 บาท
ITD มูลค่าการซื้อขาย 478.25 ล้านบาท ปิดที่ 7.45 บาท เพิ่มขึ้น 0.15 บาท
SCB มูลค่าการซื้อขาย 477.67 ล้านบาท ปิดที่ 161.50 บาท ลดลง 0.50 บาท
 
ที่มา: สำนักข่าวอินโฟเควสท์
 